Асадқул Бердиев

Асадқул Бердиев (Бердиев Асадқул Эгамович зодаи 21 июни 1975, деҳаи Мадми, ноҳияи Айнии Ҷумҳурии Тоҷикистон) — олими тоҷик, доктори илмҳои техникӣ (2019), профессор (2023), мутахассиси соҳаи кимиёи физикӣ, маводшиносӣ ва металлургия.

 Зиндагинома 
Асадқул Бердиев  21 июни соли 1975 дар деҳаи Мадми ноҳияи Айнии Ҷумҳурии Тоҷикистон дар оилаи коргар ба дунё омадааст. Соли 1992 ба факултети кимиёи технологӣ ва металлургии Донишгоҳи техникии Тоҷикистон ба номи академик М. Осимӣ дохил шуда, онро соли 1997 бо ихтисоси муҳандис-химик хатм намудааст.

Солҳои 1997—2002 дар Институти химия ба номи В. И. Никитин-и Академияи миллии илмҳои Тоҷикистон ҳамчун лаборанти калон, ходими хурди илмӣ, ходими илмӣ ва ходими калони илмӣ фаъолият кардааст. Ҳамзамон солҳои 1997—2000 дар шуъбаи ғоибонаи аспирантураи Академияи миллии илмҳои Тоҷикистон таҳсил намуда, соли 2000 рисолаи номзадиро аз рӯи ихтисоси кимиёи физикӣ ҳимоя намудааст.

 Фаъолияти омӯзгорӣ 
Солҳои 2002—2012 дар Донишгоҳи давлатии тиббии Тоҷикистон ба номи Абӯалӣ ибни Сино дар вазифаҳои ассистент ва муаллими калони кафедраи кимиёи биоорганикӣ ва физиколлоидӣ фаъолият намудааст.

Аз соли 2012 то имрӯз дар кафедраи химия ва биологияи Донишгоҳи (Славянии) Русияву Тоҷикистон дар вазифаҳои муаллими калон, дотсент, мудири кафедра ва профессор кор мекунад. Ҳамзамон дар Институти такмили ихтисоси омӯзгорон дар сохтори РТСУ аз фанни кимиёи умумӣ дарс медиҳад. Таҷрибаи омӯзгории ӯ зиёда аз 20 солро ташкил медиҳад.

 Фаъолияти илмӣ 
Соли 2000 рисолаи номзадиро дар мавзӯи «Оксидшавии ферросилисияи синтетикӣ дар ҳарорати баланд ва хосиятҳои физикавию химиявии чуяни бо он коркардшуда» таҳти роҳбарии академик Ғаниев И. Н. ҳимоя намудааст.

Соли 2019 рисолаи докториро дар мавзӯи «Хосиятҳои физикавию химиявии хӯлаҳои алюминии тоза ва техникӣ бо металлҳои нодир, сурма ва элементҳои зергурӯҳи германий» дифоъ кардааст.

Самти асосии тадқиқоти илмии ӯ омӯзиши хосиятҳои физикавию химиявии хӯлаҳои алюминий ва руҳ бо элементҳои нодири заминӣ, сурма ва элементҳои зергурӯҳи германий мебошад. Натиҷаҳои тадқиқот дар соҳаҳои микроэлектроника, автомобилсозӣ, ҳавопаймосозӣ, сохтмон ва дигар бахшҳои саноат истифода шудаанд.

Ӯ узви Шӯрои диссертатсионии Институти химия ба номи В. И. Никитин буда, инчунин ҳамчун коршинос дар соҳаҳои металлургия ва кимиёи физикӣ дар Академияи миллии илмҳои Тоҷикистон фаъолият мекунад.

 Осор 
Асадқул Бердиев муаллифи беш аз 190 асару мақолаҳои илмӣ, аз ҷумла 4 монография, 11 китобу дастурҳои таълимӣ, зиёда аз 50 мақолаи илмӣ дар маҷаллаҳои тахассусӣ ва зиёда аз 11 патенти хурди Ҷумҳурии Тоҷикистон мебошад.

 Ҷоизаҳо 
 Ҷоизаи ба номи Исмоили Сомонӣ барои олимони ҷавон дар соҳаи илм ва техника (2009);
 Аълочии маорифи Ҷумҳурии Тоҷикистон (2020).

 Пайвандҳои беруна 
 Саҳифаи расмӣ дар РТСУ
 Профили илмӣ дар SciSpace

 Сарчашмаҳо 

Гурӯҳ:Олимони Тоҷикистон
Гурӯҳ:Кимиёшиносони тоҷик
Гурӯҳ:Профессорони Тоҷикистон
Гурӯҳ:Докторони илмҳои техникӣ
Гурӯҳ:Зодагони соли 1975
Гурӯҳ:Афроди зинда
Гурӯҳ:Афроди зинда